钦定古今图书集成/历象汇编/岁功典/第094卷 > 《后汉书》
## 钦定古今图书集成/历象汇编/岁功典/第094卷 > 《后汉书》

### 礼仪志

季冬之月，星回岁终。阴阳以交，劳农大享腊。

〈注〉高堂隆曰：“帝王各以其行之盛而祖，以其终而腊。火生于寅，盛于午，终于戌，故火家以午祖，以戌腊。”秦静曰：“古礼，出行有祖祭，岁终有蜡腊，无正月必祖之祀。汉氏以午祖，以戌腊。午南方，故以祖。冬者，岁之终，物毕成，故以戌腊而小数之，学者因为之说，非典文也。”　又《汉官名秩》曰：“大将军、三公腊，赐钱各三十万，牛肉二百斤，粳米二百斛，特侯十五万，卿十万，校尉五万，尚书丞、郎各万五千，石、六百石各七千，侍御史、谒者、议郎、尚书令各五千，郎官、兰台令史二千，中黄门、羽林、虎贲士二人，共三千，以为当祠门户，直各随多少受也。”